Iyo toban habeen,
Habeennada Dul-xija
Maxaan ku soo dhawaynaynaa maalmahan (Tobabka Dul-xija)?
Ibnu Cabbaas waxaa laga weriyay inuu yiri, rasuulka ﷺ ayaa yiri: “Maalmo ma jiraan, camalka wanaagsan Alle looga jacayl badan yahay, maalmahan” (wuxuu u jeedaa tobanka maalmood). Waxay dhaheen, rasuulkii Allow! Jihaadkana ku daroo, ma iyagaa looga jacayl badan yahay? Markaasuu yiri: “Jihaadkana ku dar; kolka laga reebo nin naftiisa iyo maalkiisaba jihaad u saaray, kaddibna aan waxba kala soo laaban”.
Camalka wanaagsanina waxa uu koobsanayaa noocyada cibaadada ee kala duwan, sida: soonka, salaadda, xajka, xuska Alle, Alle-u-takbiirsiga, Quraan-akhriska, in wax lagu bixiyo meelaha wanaagsan iyo wixii la mid ah.
Waxyaabaha sida gaarka ah loo adkeeyay maalmahan waxaa ka mid ah:
1) Soonka, marka laga reebo maalimka tobanaad. Waxaa laga weriyay qaar ka mid ah xaasaskii rasuulka ﷺ inay tiri: “Rasuulku ﷺ waxa uu ahaa mid sooma sagaalka maalmood ee Dul-xija”. Gaar ahaan maalinka Carafo oo soonkiisa lagu dhaafo labo sano denbigood.
2) Xajka, waana waxa ugu fadliga badan ee la qabto tobanka maalmood. Rasuulkuna ﷺ waxa uu yiri: “Xajka suubban, maaha abaalkiisu janno mooyee”.
3) Ulxada, waana sunne la adkeeyay. Qofkii doona inuu ulxaysto waxa uu ka fogaanayaa in uu timihiisa iyo ciddiyihiisa wax ka gooyo laga bilaabo soo gelitaanka bisha Dul-xija, ilaa uu ka gawracayo ulxadiisa.
4) In la badiyo tahliisha, takbiirta iyo Alle-mahdinta, habka loo takbiirsanayona waa: “Allaahu Akbar, Allaahu Akbar, Allaahu Akbar. Laa ilaaha illa-laahu, Allaahu Akbar, Allaahu Akbar, Walillaahil-xamdu”.


- Dhammaad -

